**Garantált tematikus városnéző séták a Tourinform Miskolc szervezésében sajtóanyag**

**Visszatekintés**

**A** MIDMAR Kft. által működtetett Tourinform Miskolc idén jubileumot ünnepel, hiszen **tizedik éve** szervez rendszeresen garantált városnéző sétákat.

**2015-ben** indult a sorozat – minden hónapban 1 belvárosi és 1 lillafüredi séta – ugyanazzal a tematikával (pl. Herman Ottó nyomában). A legnépszerűbb belvárosi a kereskedők, üzletek téma volt – 82 résztvevővel.

**2016-tól 2020-ig** csak belvárosi garantált séták voltak, alapból márciustól novemberig minden hónap 2. szombatján. 2016-tól 2019-ig tehát 9 séta/év. Alkalmanként egy-egy miskolctapolcai séta is meghirdetésre került.

2020-ban és 2021-ben a **COVID** miatt csak később indulhatott a szezon, 2020-ban csak belvárosi tematikus séták voltak, 2021-ben bővült más városrészek bemutatásával is, így abban az évben a nyitó sétát csak május 31-én lehetett megtartani, és 24 garantált városnézés volt.

**2022-ben** újra teljes szezon következett – a havi tematikus belvárosi séták mellett felkérésre az Orgonák éjszakája országos programsorozat miskolci eseményéhez kapcsolódva is szervezett az iroda tematikus városnézést orgonamuzsikával, ahol 96 résztvevő volt. Különleges esemény volt a Csodamalom Bábszínházzal közösen szervezett séta, amely a Miskolci mesék c. előadás helyszíneihez kapcsolódott. Folytatódott a más városrészekbe szervezett séták sora is: Miskolctapolca, Lillafüred és Diósgyőr mellett Görömböly volt új helyszín.

**2023-ban** a belvárosban 11 alkalommal tartottunk sétát, melyek közül messze a legnépszerűbb az Orgonák Éjszakájához kapcsolódó sétánk volt, amikor több mint 120 fő volt kíváncsi az orgonamuzsikával is színesített programunkra. A belvároson kívül tartottunk sétát Lillafüreden, Miskolctapolcán, Martinkertvárosban, Vasgyárban, Görömbölyön és az Egyetemvárosban is. Ingyenes sétára invitáltuk az érdeklődőket a Szinva Örökség Napokhoz kapcsolódóan Lillafüredre, a belvárosban az ukrán menekült gyermekeknek mutattuk be a város értékeit, de tartottunk egy nagyon sikeres sétát a főként ipartörténeti emlékekkel rendelkező perecesi városrészben is. A garantált sétáinkon több mint 1000 érdeklődővel sétálhattunk együtt az év során.

A séták során többször olyan helyszínekre is eljutottak a résztvevők, amelyek különben egyáltalán nem vagy csak külön engedéllyel látogathatók. Ilyen különleges helyszín volt például a Megyei Rendőr Főkapitányság épülete, az Anna-forrási vízműtelep, a Factory Aréna vagy a görömbölyi pincekápolna.

4 évvel ezelőtt került bevezetésre az ajándékba is adható sétajegy, 5 éve a sétabérlet (6 alkalom 5 kedvezményes jegy áráért), illetve 2023 óta 2 fő részére privát városnéző séta ajándékutalvány is megvásárolható, amikor idegenvezetőnk csak az utalvány két tulajdonosával együtt járja be a város legérdekesebb tereit.

**Garantált tematikus városnéző séták 2024-ben**

Garantált városnézések magyar nyelven egyéni vendégek számára márciustól novemberig minden hónap 2. szombatján.

Indulás 10 órakor a Tourinform irodából (Széchenyi u. 16.). vagy a megjelölt helyszínekről.

**Március 9. Keresd a nőt!**  
Indulás a Tourinform Miskolc irodától (Széchenyi u. 16.)

**Április 13. A Szentpéteri kapu érdekességei**  
Indulás a József Attila Könyvtártól (Szentpéteri kapu 95.)

**Május 11. Az Avas régi és új arca**  
Indulás a Tourinform Miskolc irodától (Széchenyi u. 16.)

**Május 25.  Séta Majláthon és környékén**  
Indulás a Bagolyvártól (Felső-Majláth végállomás)

**Június 8. Virágos Miskolc**  
Indulás a Tourinform Miskolc irodától (Széchenyi u. 16.)

**Július 13. Miniszobrok Miskolctapolcán**  
Indulás a miskolctapolcai parkban található Turisztikai információs pontról (Barabits Fülöp sétány, 2. pavilon)

**Augusztus 10. Séta a Népkert és a Kálvária környékén**  
Indulás a Tourinform Miskolc irodától (Széchenyi u. 16.)

**Szeptember 14. Belvárosi séta a mozizás jegyében**  
Indulás a Tourinform Miskolc irodától (Széchenyi u. 16.)

**Szeptember 28. Séta az Egyetemvárosban**  
Indulás az Uni-Hotel főbejáratától (Egyetem út)

**Október 12. Séta Hejőcsabán**Indulás a hejőcsabai műemlék gyógyszertártól (Csabavezér út)

**November 9. Mi van a falon? – belvárosi séta**  
Indulás a Tourinform Miskolc irodától (Széchenyi u. 16.)

A városnézésekre előzetes regisztráció nem szükséges, jelentkezés, jegyvásárlás a helyszíneken indulás előtt 10-15 perccel. A külső helyszíneken fizetés kizárólag készpénzzel lehetséges.

A séták időtartama 1,5-2 óra. A séták létszámtól függetlenül indulnak, de kizárólag egyéni vendégek jelentkezését várjuk. Idegenvezetők: Kupcsik Sarolta, Tóth-Bodnár Krisztina

**Jegyárak:**

* Felnőtt: 1 800 Ft
* Kedvezményes (nyugdíjas, diák, miskolci lakos): 1 600 Ft
* Gyerek 6 éves korig: ingyenes
* Miskolc Pass Classic kártyával: 1 200 Ft
* Sétabérlet (6 alkalom 5 áráért): 8 000 Ft
* Miskolc Pass turisztikai kártyával ingyenes!
* szallas.hu voucherrel 20 % kedvezmény
* Hungary Carddal 2 fő részére 20 % kedvezmény

A részvételi díj az idegenvezetés szolgáltatást tartalmazza, belépőket vagy más szolgáltatásokat nem. Egyéb kedvezmények (pl. pedagógus) nem érvényesek.

INFO:

<https://www.hellomiskolc.hu/garantalt-varosnezo-setak>

Valami igazán különleges ajándékot szeretnél adni? Ismerősöd nem a tárgyakat, hanem az élményeket gyűjti? Akkor add ajándékba Miskolcot! A garantált városnéző sétákra ajándékutalvány is vásárolható.

<https://www.hellomiskolc.hu/ajandekutalvanyok>